《安人陈氏挽诗一首》
宋代·刘一止

孕秀名卿族，来嫔吉士门。夫从中岁达，家至暮年温。

意淡如忘物，身安只弄孙。镜奁今寂寞，遗懿不胜论。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。